Document ID: 32006D0528

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουλίου 2006
για την τροποποίηση της απόφασης 2006/147/ΕΚ σχετικά με την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στις Κάτω Χώρες
[κοινοποιηθείσα υπό τον αριθμό Ε(2006) 3338]
(Το κείμενο στην ολλανδική γλώσσα είναι το μόνο αυθεντικό)
(2006/528/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 57 παράγραφος 2,
Εκτιμώντας τα ακόλουθα:
(1)
Με την απόφαση 2006/147/ΕΚ της Επιτροπής, της 24ης Φεβρουαρίου 2006, για την έναρξη προληπτικού εμβολιασμού κατά της γρίπης των πτηνών υψηλής παθογονικότητας H5N1 και σχετικές διατάξεις για τις μετακινήσεις πτηνών στις Κάτω Χώρες (2), εγκρίθηκε το πρόγραμμα προληπτικού εμβολιασμού κατά της υψηλής παθογονικότητας γρίπης των πτηνών H5N1, το οποίο υπέβαλαν οι Κάτω Χώρες στην Επιτροπή στις 21 Φεβρουαρίου 2006 («πρόγραμμα προληπτικού εμβολιασμού»). Στην εν λόγω απόφαση προβλέπονταν ορισμένα μέτρα που έπρεπε να εφαρμοστούν στις Κάτω Χώρες ώστε να πραγματοποιηθεί προληπτικός εμβολιασμός σε ορισμένες πτηνοτροφικές εκμεταλλεύσεις στις οποίες υπήρχε ιδιαίτερος κίνδυνος μόλυνσης από την εν λόγω νόσο, συμπεριλαμβανομένου του περιορισμού των μετακινήσεων των εμβολιασθέντων πουλερικών.
(2)
Σύμφωνα με το πρόγραμμα προληπτικού εμβολιασμού, οι Κάτω Χώρες πραγματοποίησαν τον προληπτικό εμβολιασμό σε πουλερικά «βιολογικής εκτροφής» και σε «ελεύθερης βοσκής ωοπαραγωγές όρνιθες» καθώς και σε «οικόσιτα πουλερικά» κατά της υψηλής παθογονικότητας γρίπης των πτηνών H5N1. Το πρόγραμμα προληπτικού εμβολιασμού έχει πιλοτικό χαρακτήρα, επειδή η εμπειρία σε θέματα προληπτικού εμβολιασμού κάτω από τέτοιου είδους συνθήκες και για ορισμένα από τα εν λόγω είδη είναι περιορισμένη.
(3)
Στο πρόγραμμα προληπτικού εμβολιασμού, όπως υποβλήθηκε από τις Κάτω Χώρες και εγκρίθηκε με τη απόφαση 2006/147/ΕΚ, προβλέπεται ότι ο προληπτικός εμβολιασμός πρέπει να ολοκληρωθεί έως τις 30 Ιουνίου 2006. Οι Κάτω Χώρες πραγματοποίησαν εμβολιασμούς σύμφωνα με το πρόγραμμα προληπτικού εμβολιασμού έως την ανωτέρω ημερομηνία.
(4)
Σύμφωνα με τις υποχρεώσεις για την υποβολή έκθεσης βάσει του άρθρου 13 της απόφασης 2006/147/ΕΚ οι Κάτω Χώρες υπέβαλαν έκθεση με πληροφορίες σχετικά με την εφαρμογή του προγράμματος προληπτικού εμβολιασμού και υπέβαλαν εκθέσεις στη μόνιμη επιτροπή για την τροφική αλυσίδα και την υγεία των ζώων καθώς στις ομάδες εργασίας εμπειρογνωμόνων σχετικά με τη χρήση του προληπτικού εμβολιασμού και ζήτησαν να συνεχίσουν τον εν λόγω εμβολιασμό.
(5)
Επιπλέον, σύμφωνα με τις πληροφορίες που παρείχαν οι Κάτω Χώρες, φαίνεται ότι χρειάζεται μεγαλύτερη εμπειρία στον τομέα όσον αφορά τη χρήση του προληπτικού εμβολιασμού κατά της μετάδοσης της υψηλής παθογονικότητας γρίπης των πτηνών του υποτύπου H5N1. Ενδείκνυται συνεπώς να εγκριθεί ο εν λόγω προληπτικός εμβολιασμός έως τις 31 Ιουλίου 2007.
(6)
Οι Κάτω Χώρες ζήτησαν επίσης την έγκριση ορισμένων τροποποιήσεων στο πρόγραμμα προληπτικού εμβολιασμού, που υποβλήθηκε στις 21 Φεβρουαρίου 2006, όσον αφορά την πρακτική του εφαρμογή σχετικά με τα είδη που πρέπει να εμβολιαστούν, τη χρήση δισθενών εμβολίων, την επισήμανση μεμονωμένων πτηνών σε σμήνη οικόσιτων πουλερικών, τον τόπο εμβολιασμού και τους περιορισμούς μετακινήσεων αυτών των πουλερικών. Η Επιτροπή θεωρεί ότι αυτές οι τροποποιήσεις είναι σύμφωνες με τη σχετική κοινοτική νομοθεσία.
(7)
Η απόφαση 2006/147/ΕΚ θα πρέπει συνεπώς να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/147/ΕΚ τροποποιείται ως εξής:
1)
Στο άρθρο 1 παράγραφος 2 το στοιχείο α) αντικαθίσταται από το ακόλουθο κείμενο:
«α)
ως “οικόσιτα πουλερικά” νοούνται τα κοτόπουλα, οι γαλοπούλες και άλλα είδη που ανήκουν στην τάξη των ορνιθόμορφων (Galliformes) και οι πάπιες, οι χήνες και άλλα είδη που ανήκουν στην τάξη των χηνόμορφων (Anseriformes) που εκτρέφονται από τους ιδιοκτήτες τους:
i)
για δική τους κατανάλωση ή χρήση· ή
ii)
ως πτηνά συντροφιάς.».
2)
Στο άρθρο 2, η παράγραφος 1 αντικαθίσταται από το ακόλουθο κείμενο:
«1. Το πρόγραμμα προληπτικού εμβολιασμού κατά της υψηλής παθογονικότητας γρίπης των πτηνών H5N1, όπως υποβλήθηκε από τις Κάτω Χώρες στην Επιτροπή στις 21 Φεβρουαρίου 2006, και οι τροποποιήσεις του εν λόγω προγράμματος, συμπεριλαμβανομένης της συνέχισης του εν λόγω προγράμματος έως τις 31 Ιουλίου 2007, όπως υποβλήθηκε από τις Κάτω Χώρες στην Επιτροπή στις 29 Ιουνίου 2006, εγκρίνονται (“το πρόγραμμα προληπτικού εμβολιασμού”).
Σύμφωνα με το πρόγραμμα προληπτικού εμβολιασμού, ο προληπτικός εμβολιασμός κατά της γρίπης των πτηνών διενεργείται με αδρανοποιημένο ετερόλογο εμβόλιο του υποτύπου H5 της γρίπης των πτηνών ή με δισθενές αδρανοποιημένο ετερόλογο εμβόλιο που περιέχει αμφότερους τους υποτύπους H5 και H7 της γρίπης των πτηνών που έχει εγκριθεί από τις Κάτω Χώρες για τα οικόσιτα πουλερικά, τις βιολογικής εκτροφής και ελεύθερης βοσκής ωοπαραγωγές όρνιθες στις Κάτω Χώρες.».
3)
Στο άρθρο 4, το σημείο 1 αντικαθίσταται από το ακόλουθο κείμενο:
«1)
Τα οικόσιτα πουλερικά που έχουν εμβολιασθεί πρέπει να ταυτοποιούνται το καθένα ξεχωριστά και μπορούν μόνον να:
α)
μετακινούνται σε άλλες εκμεταλλεύσεις οικόσιτων πουλερικών εντός των Κάτω Χωρών· ή
β)
να συγκεντρώνονται προσωρινά για επιδείξεις και εκθέσεις στις Κάτω Χώρες.
Τέτοιου είδους μετακινήσεις και συγκεντρώσεις πρέπει να πραγματοποιούνται σύμφωνα με το πρόγραμμα προληπτικού εμβολιασμού, συμπεριλαμβανομένης της καταγραφής αυτών των μετακινήσεων και συγκεντρώσεων.».
Άρθρο 2
Αποδέκτες
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 27 Ιουλίου 2006.

Labels: 0
18
6